રાજકોટ : રાજકોટમાં ગત ૧૮મી ફેબ્રુઆરીએ યોજાયેલી મેરેથોન કૌભાંડોની ‘ફૂલ મેરેથોન’ બની હોય તેમ કૌભાંડો સામે આવી રહ્યા છે. સ્ટે. ચેરમેને રૂ. ૯૯ લાખના બિલો અટકાવ્યા બાદ મંજૂરી અર્થે જે બિલો રજૂ કરવામાં આવ્યા છે તેમાં મેરેથોન માટે ભાડે રાખવામાં આવેલી ૧૦ ઈનોવા-એસી ના બિલનો અભ્યાસ કરતાં નકલી બિલનું મહાકૌભાંડ સામે આવ્યું છે. સ્ટે. ચેરમેન ઉદય કાનગડે જણાવ્યું કે મેરેથોન માટે રૂ. ૩૬૦૦/દિવસ જે ઈનોવા કારો ભાડે રાખવામાં આવી હતી તેના નંબર બિલમાં દર્શાવવામાં આવ્યા હતા. જેની આરટીઓમાં તપાસ કરતાં ભાડાના આ વાહનોના નંબર ખોટા નિકળ્યા છે. જે નંબરની ઈનોવા દર્શાવવામાં આવી હતી તે સ્કૂટર, રિક્ષા અને મારૂતી ઝેન હોવાનું સામે આવ્યું છે.